钦定古今图书集成/明伦汇编/闺媛典/第115卷 > 露筋庙碑 宋米芾
## 钦定古今图书集成/明伦汇编/闺媛典/第115卷 > 露筋庙碑 宋米芾

“天地之间大体阳”，况君子阴比小人，而五行交相为
功，各有正位。其庞杂者，亦交处于阴阳之间，盖乱臣
贼子之所禀，妇人女子之所羞。虽其粉饰一时，班域
圣贤，明未即察，而阴谴亦不旋踵。则泽国之女噆肤
露筋，不就有帏之子，名不显于一时，祠方揭于千古，
庸夫愚妇之所传称，有如昨日，是幽显之所共信，而
古今不可得而议者。然则伯夷、叔齐之节，不必俟圣
人，万世所自知明矣。绍圣元年十月，中岳外史米芾
东归过其下，刻石赞曰：“王化焕猗盛江汉；叔运煽猗
人伦乱。一德产猗昭世典。情莫转猗天质善。楚泽缅
猗云木偃。炜斯图猗日星建。”